Mann tiltalt for overlagt trippeldrap i Årdal
- Han er tiltalt for tre tilfeller av overlagt drap, sier 31-åringens forsvarer, Fredrik Verling til Bergens Tidende. Han ønsker ikke kommentere saken før han har snakket med sin klient. Tiltalen ble forkynt for sørsudaneren i Bergen fengsel tirsdag. Tiltalen på overlagt drap innebærer at påtalemyndigheten mener 31-åringen planla drapene på forhånd, og den har en strafferamme på 21 års fengsel. - Ut fra bevisene i saken, så mener vi dette var en handling som var planlagt før han gikk på bussen, sa politiadvokat Jørn Lasse Førde Refsnes i Sogn og Fjordane politidistrikt til VG i slutten av mai i år. 31-åringen hadde fått avslag på asylsøknaden sin og skulle sendes ut av Norge dagen etter at han angrep og drepte tre personer. Det var bussjåfør Arve Kvernhaug (55) og passasjerene Margaret Molland Sanden (19) og Brahim Khouya (53) som ble drept på bussen. I mai ble den tiltalte mannen erklært strafferettslig tilregnelig av de tre rettspsykiatrisk sakkyndige som har observert ham. De tre sakkyndige som hmannen har observerte ham over en lengre periode ved den psykiatriske institusjonen Brøset i Trondheim. De sakkyndige hadde i oppdrag å vurdere om den siktede var psykotisk, bevisstløs eller psykisk utviklingshemmet i høy grad på gjerningstidpunktet. «Vi antar at observanden ikke var psykotisk på tiden for de påklagede handlingane,» heter det i rapporten, ifølge en pressemelding politiet sendte ut tidligere i år. NTB / VG
31 år gamle Peter Roy Paul Beak fra Sør-Sudan er tiltalt for tre tilfeller av overlagt drap om bord i Valdresekspressen i november i fjor.